CELEX: 
Language: fi
Date: 2022-01-07 00:00:00
Title: KOMISSION DELEGOITU ASETUS (EU) / , Euroopan parlamentin ja neuvoston direktiivin (EU) 2015/849 täydentämisestä annetun delegoidun asetuksen (EU) 2016/1675 muuttamisesta lisäämällä Burkina Faso, Caymansaaret, Haiti, Jordania, Mali, Marokko, Filippiinit, Senegal ja Etelä-Sudan liitteessä olevan I kohdan taulukkoon ja poistamalla siitä Bahama, Botswana, Ghana, Irak ja Mauritius

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Rahoitusjärjestelmän käytön estämisestä rahanpesuun tai terrorismin rahoitukseen annetun direktiivin (EU) 2015/849, sellaisena kuin se on muutettuna direktiivillä (EU) 2018/843, 9 artiklan 1 kohdan mukaan kolmannet maat, joiden kansallisissa rahanpesun ja terrorismin rahoituksen torjuntajärjestelmissä on strategisia puutteita, jotka muodostavat merkittävän uhan unionin rahoitusjärjestelmälle, jäljempänä ’suuririskiset kolmannet maat’, on yksilöitävä sisämarkkinoiden moitteettoman toiminnan suojaamiseksi. Direktiivin 9 artiklan 2 kohdalla komissiolle siirretään valta hyväksyä delegoituja säädöksiä, joilla suuririskiset kolmannet maat yksilöidään niissä olevien strategisten puutteiden perusteella. Samassa kohdassa vahvistetaan kriteerit, joihin komission arvion on perustuttava. Delegoidut säädökset on hyväksyttävä kuukauden kuluessa strategisten puutteiden määrittämisestä. Direktiivin (EU) 2015/849 18 a artiklassa jäsenvaltiot velvoitetaan vaatimaan ilmoitusvelvollisia soveltamaan tiukennettuja asiakkaan tuntemisvelvollisuutta koskevia toimenpiteitä, kun ne luovat liikesuhteita tai toteuttavat liiketoimia, joissa on mukana komission yksilöimiä suuririskisiä kolmansia maita.
            
            
               Komissio antoi 14. heinäkuuta 2016 delegoidun asetuksen (EU) 2016/1675, jossa yksilöitiin joitakin kolmansia maita, joiden rahanpesun ja terrorismin rahoituksen torjuntajärjestelmissä olevat strategiset puutteet muodostavat merkittävän uhan unionin rahoitusjärjestelmälle. Tätä delegoitua asetusta muutettiin myöhemmin delegoiduilla asetuksilla (EU) 2018/105, (EU) 2018/212, (EU) 2018/1467, (EU) 2020/855 ja (EU) 2021/37.
            
            
               Aiemman menetelmän korvaava tarkistettu menetelmä suuririskisten kolmansien maiden määrittämiseksi julkaistiin 7. toukokuuta 2020
                  1
               . Sen keskeisiä uusia elementtejä ovat vuorovaikutuksen tiivistäminen rahanpesun ja terrorismin rahoittamisen vastaisen toimintaryhmän (FATF) luettelointiprosessissa, tehostettu yhteistyö kolmansien maiden kanssa sekä jäsenvaltioiden ja Euroopan parlamentin tarkempi kuuleminen. 
            
            
               Asetuksen (EU) 2016/1675 viimeisimpien muutosten jälkeen FATF on päivittänyt luetteloaan niistä lainkäyttöalueista, joita seurataan muita tarkemmin (Jurisdictions under Increased Monitoring), seuraavasti:
            
            
               ·FATF lisäsi helmikuussa 2021 pitämässään täysistunnossa Burkina Fason, Caymansaaret, Marokon ja Senegalin luetteloonsa.
            
            
               ·FATF lisäsi kesäkuussa 2021 pitämässään täysistunnossa Haitin, Filippiinit ja Etelä-Sudanin luetteloonsa ja poisti siitä Ghanan.
            
            
               ·FATF lisäsi lokakuussa 2021 pitämässään täysistunnossa Jordanian, Malin ja Turkin luetteloonsa ja poisti siitä Botswanan ja Mauritiuksen. 
            
            
               Lisäksi komissio sai vuoden 2021 viimeisellä neljänneksellä valmiiksi Bahamaa ja Irakia koskevan arvionsa suuririskisten kolmansien maiden määrittämistä koskevan menetelmänsä mukaisesti. Komissio päätteli arviossaan, että Bahama on saatavilla olevien tietojen perusteella korjannut strategiset puutteet, jotka komissio on sen rahanpesun ja terrorismin rahoituksen torjuntajärjestelmässä aiemmin havainnut. Lisäksi komissio totesi, että Irak edistyi merkittävästi komission alustavassa arviossa havaittujen useiden strategisten puutteiden korjaamisessa. Myös Bahama ja Irak olisi sen vuoksi poistettava EU:n luettelosta suuririskisistä kolmansista maista.
            
            
               Delegoitua asetusta on tarpeen päivittää jatkossakin, jotta voidaan ottaa huomioon rahanpesun ja terrorismin rahoituksen torjunnan alan kansainvälisiltä järjestöiltä ja arvovaltaisilta tahoilta saadut tiedot, muun muassa FATF:n julkilausumat, keskinäiset arviointikertomukset, yksityiskohtaiset arviointikertomukset ja julkaistut seurantakertomukset. Rahanpesun ja terrorismin rahoituksen uhat ovat luonteeltaan muuttuvia teknologian ja rikollisten käytettävissä olevien keinojen jatkuvan kehittymisen myötä, mikä edellyttää, että oikeudellista kehystä mukautetaan suuririskisten kolmansien maiden osalta nopeasti ja jatkuvasti, jotta voidaan tehokkaasti puuttua olemassa oleviin riskeihin ja estää uusien riskien syntyminen. Koska rahoitusjärjestelmät ovat pitkälle yhdentyneitä, sisämarkkinoihin kohdistuisi vakavia rahanpesun ja terrorismin rahoittamisen riskejä, jos EU ei lisäisi FATF:n yksilöimiä lainkäyttöalueita omaan luetteloonsa.
            
            
               Delegoitua asetusta (EU) 2016/1675 olisi sen vuoksi muutettava lisäämällä siihen kolmansia maita, joissa on todettu olevan strategisia puutteita, sekä poistamalla ne kolmannet maat, joissa ei enää ole strategisia puutteita direktiivissä (EU) 2015/849 säädettyjen kriteerien perusteella.
            
            
               A. Lisäys delegoidun asetuksen (EU) 2016/1675 luetteloon
            
            
               Komissio on ottanut asianmukaisesti huomioon direktiivin (EU) 2015/849 9 artiklan 4 kohdan mukaisesti rahanpesun ja terrorismin rahoituksen torjunnan alalla toimivilta kansainvälisiltä järjestöiltä ja arvovaltaisilta tahoilta saadut tiedot, FATF:n viimeaikaiset julkilausumat, FATF:n luettelon tarkemmin seurattavista lainkäyttöalueista, FATF:n kansainvälisen yhteistyön tarkasteluryhmän raportit sekä FATF:n ja FATF:n kaltaisten alueellisten elinten laatimat keskinäiset arviointikertomukset yksittäisten kolmansien maiden strategisista puutteista. 
            
            
               Se on katsonut erityisesti, että Burkina Fasossa, Caymansaarilla, Haitissa, Jordaniassa, Malissa, Marokossa, Filippiineillä, Senegalissa ja Etelä-Sudanissa on strategisia puutteita rahanpesun ja terrorismin rahoituksen torjuntajärjestelmässä. Tämä päätelmä perustuu muun muassa siihen, että nämä maat mainittiin FATF:n luettelossa tarkemmin seurattavista lainkäyttöalueista helmikuussa, kesäkuussa tai lokakuussa 2021.
            
            
               Näin ollen komissio katsoo, että Burkina Faso, Caymansaaret, Haiti, Jordania, Mali, Marokko, Filippiinit, Senegal ja Etelä-Sudan täyttävät direktiivin (EU) 2015/849 9 artiklan 2 kohdassa säädetyt kriteerit. Sen vuoksi nämä maat olisi lisättävä delegoidun asetuksen (EU) 2016/1675 luetteloon maina, joiden rahanpesun ja terrorismin rahoituksen torjuntajärjestelmissä olevat strategiset puutteet ovat merkittävä uhka unionin rahoitusjärjestelmälle. 
            
            
               Burkina Faso, Caymansaaret, Haiti, Jordania, Mali, Marokko, Filippiinit, Senegal, Etelä-Sudan ja Turkki ovat antaneet kirjalliset korkean tason poliittiset sitoumukset havaittujen puutteiden korjaamisesta ja laatineet FATF:n kanssa toimintasuunnitelman tätä tarkoitusta varten. Komissio suhtautuu myönteisesti näihin sitoumuksiin ja kehottaa maita saattamaan toimintasuunnitelman täytäntöönpanon nopeasti päätökseen ehdotetussa aikataulussa. FATF seuraa tiiviisti näiden toimintasuunnitelmien täytäntöönpanoa. FATF:n puitteissa annetun sitoutumisen tason huomioon ottamiseksi nämä suuririskiset kolmannet maat luetellaan delegoidun asetuksen liitteessä olevan I kohdan taulukossa (”Suuririskiset kolmannet maat, jotka ovat antaneet kirjallisen korkean tason poliittisen sitoumuksen korjata havaitut puutteet ja laatineet toimintasuunnitelman FATF:n kanssa”).
            
            
               Direktiivin (EU) 2015/849 18 a artiklan mukaan ilmoitusvelvollisten on kaikissa jäsenvaltioissa sovellettava tehostettuja asiakkaan tuntemisvelvollisuutta koskevia toimenpiteitä sellaisiin liikesuhteisiin tai liiketoimiin, joissa on mukana delegoidussa asetuksessa (EU) 2016/1675 lueteltuja maita. 
            
            
               B. Poisto delegoidun asetuksen (EU) 2016/1675 luettelosta
            
         
         
            
               Vuonna 2020 FATF onnitteli Bahamaa sen merkittävästä edistymisestä rahanpesun ja terrorismin rahoituksen torjuntajärjestelmän parantamisessa. Bahama on vahvistanut rahanpesun ja terrorismin rahoituksen torjuntajärjestelmäänsä ja korjannut siihen liittyviä teknisiä puutteita täyttääkseen toimintasuunnitelmansa sitoumukset ja korjatakseen FATF:n lokakuussa 2018 havaitsemat strategiset puutteet. Sen vuoksi FATF poisti Bahaman tarkemmin seurattavien lainkäyttöalueiden luettelosta joulukuussa 2020. Bahamaan ei näin ollen enää sovelleta FATF:n tarkemman seurannan prosessia. Komissio määritti huhtikuussa 2021 lisävertailuarvoja, jotka Bahama on nyt täyttänyt. Bahama on toteuttanut riittävän kattavia toimenpiteitä, jotka täyttävät tarvittavat vaatimukset, jotta voidaan katsoa, että direktiivin (EU) 2015/849 9 artiklan mukaisesti havaitut strategiset puutteet on poistettu.
            
            
               FATF poisti Irakin tarkemmin seurattavien lainkäyttöalueiden luettelosta kesäkuussa 2020 niiden toimien jälkeen, joilla Irak on vahvistanut rahanpesun ja terrorismin rahoituksen torjuntajärjestelmäänsä ja korjannut siihen liittyviä teknisiä puutteita täyttääkseen toimintasuunnitelmansa sitoumukset ja korjatakseen FATF:n lokakuussa 2013 havaitsemat strategiset puutteet. Vaikka Irakiin ei enää sovelleta FATF:n tarkemman seurannan prosessia, sitä ei kuitenkaan poistettu EU:n luettelosta. Tammikuussa 2019 komissio jakoi Irakin rahanpesun ja terrorismin rahoituksen torjuntajärjestelmien alustavan arvioinnin viranomaisten kanssa ja yksilöi niiden keskeisiä strategisia puutteita. Sen jälkeen komission virkamiesten ja Irakin viranomaisten välillä on ollut useita tapaamisia. Komissio on myös saanut säännöllisesti Irakilta lisätietoja, joiden pohjalta se ymmärtää paremmin, miten maa on edistynyt. Saavutetun edistymisen mukaisesti komissio toteaa, että Irak on toteuttanut riittävän kattavia toimenpiteitä, jotka täyttävät tarvittavat vaatimukset, jotta voidaan katsoa, että direktiivin (EU) 2015/849 9 artiklan mukaisesti havaitut strategiset puutteet on poistettu.FATF on pannut tyytyväisenä merkille Botswanan, Ghanan ja Mauritiuksen merkittävän edistymisen rahanpesun ja terrorismin rahoituksen torjuntajärjestelmänsä parantamisessa ja totesi, että Botswana, Ghana ja Mauritius ovat luoneet lainsäädäntö- ja sääntelykehyksen täyttääkseen toimintasuunnitelmissaan esitetyt sitoumukset, jotka koskevat FATF:n havaitsemia strategisia puutteita. 
            
            
               Komission analyysissä todetaan, että Bahamalla, Botswanalla, Ghanalla, Irakilla ja Mauritiuksella ei saatavilla olevien tietojen perusteella ole enää strategisia puutteita rahanpesun ja terrorismin rahoituksen torjuntajärjestelmässään. Bahama, Botswana, Ghana, Irak ja Mauritius ovat vahvistaneet rahanpesun ja terrorismin rahoituksen torjuntajärjestelmäänsä. Nämä toimenpiteet ovat riittävän kattavia ja täyttävät tarvittavat vaatimukset, jotta voidaan katsoa, että direktiivin (EU) 2015/849 9 artiklan mukaisesti havaitut strategiset puutteet on poistettu. 
            
            
               C. Muut FATF:n julkisesti määrittämät kolmannet maat
            
            
               Lokakuussa 2021 FATF totesi julkisesti, että Turkilla on strategisia puutteita rahanpesun ja terrorismin rahoituksen torjuntajärjestelmässään. Turkki antoi korkean tason poliittisen sitoumuksen tehdä yhteistyötä FATF:n kanssa rahanpesun ja terrorismin rahoituksen torjuntajärjestelmänsä vahvistamiseksi. Sen jälkeen, kun Turkki hyväksyi keskinäisen arviointikertomuksensa lokakuussa 2019, se on edistynyt useissa toimissa, joita keskinäisessä arviointikertomuksessa suositeltiin Turkin järjestelmän parantamiseksi. Niitä ovat muun muassa seuraavat: rahanpesun ja terrorismin rahoituksen torjunnasta vastaavia viranomaisia koskevan kokonaisvaltaisen kansallisen strategian toteuttaminen; tosiasiallisia omistajia ja edunsaajia koskevan rekisterin perustaminen; rahanpesun selvittelykeskuksen strategisten analyysivalmiuksien kehittäminen; rajojen yli salakuljetetun käteisrahan takavarikoinnin lisääminen; terrorismin rahoituksesta määrättävien rangaistusten tarkistaminen sen varmistamiseksi, että lainvalvontaviranomaisilla on kannustin tutkia terrorismin rahoittamista terrorismirikosten yhteydessä ja erikseen; ja terrorismin rahoitukseen ja joukkotuhoaseiden leviämisen rahoitukseen liittyvien YK:n turvallisuusneuvoston päätöslauselmien mukaisten kohdennettujen talouspakotteiden täytäntöönpanon viivästymisen estäminen. 
            
            
               Turkki pyrkii toteuttamaan FATF:n toimintasuunnitelman seuraavin keinoin: 1) osoittamalla rahanpesun selvittelykeskukselle enemmän resursseja sen valvontaan, että suuririskiset alat noudattavat rahanpesun ja terrorismin rahoituksen torjuntaa koskevia sääntöjä, ja lisäämällä paikalla tehtäviä tarkastuksia kautta linjan; 2) soveltamalla varoittavia seuraamuksia rahanpesun ja terrorismin rahoituksen torjuntasäännösten rikkomiseen, erityisesti rekisteröimättömiin rahansiirtopalvelujen ja rahanvaihtotoimistojen sekä tosiasiallisia omistajia ja edunsaajia koskevia asianmukaisia, tarkkoja ja ajantasaisia tietoja koskevien vaatimusten osalta; 3) parantamalla taloustiedustelutiedon käyttöä rahanpesututkimusten tukemiseksi ja lisäämällä rahanpesun selvittelykeskuksen ennakoivaa tiedon levittämistä; 4) toteuttamalla monimutkaisempia rahanpesua koskevia tutkinta- ja syytetoimia; 5) määrittämällä selkeät vastuut ja mitattavissa olevat tulostavoitteet ja mittarit viranomaisille, jotka vastaavat rikoksella saatujen varojen takaisinperinnästä ja terrorismin rahoitusta koskevien tapausten selvittämisestä, ja käyttämällä tilastoja riskiarviointien päivittämiseksi ja politiikan perustana; 6) tekemällä enemmän talousrikostutkintaa terrorismitapauksissa, asettamalla etusijalle YK:n nimettyihin ryhmiin liittyvät terrorismin rahoituksen tutkinta- ja syytetoimet ja varmistamalla, että terrorismin rahoituksen tutkintaa laajennetaan rahoitus- ja tukiverkostojen tunnistamiseen; 7) YK:n turvallisuusneuvoston päätöslauselmien 1373 ja 1267 mukaisten kohdennettujen talouspakotteiden osalta esittämällä lähteviä pyyntöjä ja nimeämällä kotimaisia tahoja YK:n nimettyihin ryhmiin Turkin riskiprofiilin mukaisesti; 8) toteuttamalla täysimääräisesti riskiperusteisen lähestymistavan voittoa tavoittelemattomien järjestöjen valvontaan, jotta estetään niiden väärinkäyttö terrorismin rahoitukseen, pyrkimällä tavoittamaan laaja joukko alan voittoa tavoittelemattomia järjestöjä ja ottamalla niiden antaman palautteen huomioon, varmistamalla, että sovellettavat seuraamukset ovat oikeassa suhteessa rikkomiseen, ja toteuttamalla toimia sen varmistamiseksi, että valvonta ei häiritse tai vähennä voittoa tavoittelemattomien järjestöjen laillista toimintaa, kuten varainkeruuta. 
            
            
               Tarkistetun menetelmän mukaisesti komissio voi ehdokasmaiden osalta harkita liittymisneuvotteluihin sisällytettäviä lieventäviä toimenpiteitä, joilla korjataan havaitut strategiset puutteet. Komissio on tässä yhteydessä laatinut uusia lieventäviä toimenpiteitä Turkin kanssa varmistaakseen yhdenmukaisuuden direktiivin (EU) 2015/849 kanssa. Edellyttäen, että Turkin tekemät sitoumukset pannaan täytäntöön, komissio katsoo, että kyseiset uudet lieventävät toimenpiteet mahdollistavat jäljellä olevien puutteiden korjaamisen riittävällä tavalla. Sen vuoksi tässä vaiheessa ei ole tarpeen hyväksyä direktiivin (EU) 2015/849 9 artiklan nojalla uusia toimenpiteitä.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Rahanpesun ja terrorismin rahoituksen asiantuntijaryhmää kuultiin delegoidun asetuksen luonnoksesta kirjallisessa menettelyssä 21. päivänä joulukuuta 2021.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Tällä delegoidulla asetuksella muutetaan delegoidun asetuksen (EU) 2016/1675 liitettä.
            
            
               Tämän delegoidun asetuksen julkaisemisen oikeusvaikutukset määräytyvät perussäädöksen eli direktiivin (EU) 2015/849 perusteella. 
            
            
               Tämän delegoidun asetuksen hyväksymisen välitön seuraus on, että ilmoitusvelvollisten kaikissa jäsenvaltioissa on sovellettava tehostettuja asiakkaan tuntemisvelvollisuutta koskevia toimenpiteitä direktiivin (EU) 2015/849 18 a artiklan mukaisesti sellaisiin liikesuhteisiin tai liiketoimiin, joissa on mukana maita, jotka pysyvät tämän delegoidun asetuksen liitteessä. 
            
            
               Lisäksi varainhoitoasetuksen
                  2
                155 artiklan 2 kohdassa kielletään unionin varoja tai talousarviotakuita hoitavia henkilöitä ja yhteisöjä toteuttamasta uusia toimia tai jatkamasta toimia sellaisten yhteisöjen kanssa, jotka on perustettu tai jotka ovat sijoittautuneet tähän delegoituun asetukseen direktiivin (EU) 2015/849 nojalla sisällytettyihin maihin, paitsi jos toimi toteutetaan fyysisesti näissä maissa ja jos muita riskitekijöitä ei ole. Toteutuskumppaneiden on sisällytettävä nämä vaatimukset myös omiin sopimuksiinsa valittujen rahoituksen välittäjien kanssa.
            
            
               KOMISSION DELEGOITU ASETUS (EU) …/…,
            
            
               annettu 7.1.2022,
            
            
               Euroopan parlamentin ja neuvoston direktiivin (EU) 2015/849 täydentämisestä annetun delegoidun asetuksen (EU) 2016/1675 muuttamisesta lisäämällä Burkina Faso, Caymansaaret, Haiti, Jordania, Mali, Marokko, Filippiinit, Senegal ja Etelä-Sudan liitteessä olevan I kohdan taulukkoon ja poistamalla siitä Bahama, Botswana, Ghana, Irak ja Mauritius 
               
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
         
         
            
               ottaa huomioon rahoitusjärjestelmän käytön estämisestä rahanpesuun tai terrorismin rahoitukseen, Euroopan parlamentin ja neuvoston asetuksen (EU) N:o 648/2012 muuttamisesta sekä Euroopan parlamentin ja neuvoston direktiivin 2005/60/EY ja komission direktiivin 2006/70/EY kumoamisesta 20 päivänä toukokuuta 2015 annetun Euroopan parlamentin ja neuvoston direktiivin (EU) 2015/849
                  3
                ja erityisesti sen 9 artiklan 2 kohdan, 
            
            
               sekä katsoo seuraavaa:
            
            
               1)Unionin on varmistettava, että sen rahoitusjärjestelmän ja sisämarkkinoiden eheyttä ja moitteetonta toimintaa suojataan tuloksellisesti rahanpesulta ja terrorismin rahoitukselta. Sen vuoksi direktiivissä (EU) 2015/849 säädetään, että komissio yksilöi ne maat, joiden rahanpesun ja terrorismin rahoituksen torjuntajärjestelmissä on strategisia puutteita, jotka aiheuttavat merkittävän uhan unionin rahoitusjärjestelmälle.
            
            
               2)Delegoidussa asetuksessa (EU) 2016/1675
                  4
                yksilöidään suuririskiset kolmannet maat, joilla on strategisia puutteita. Tätä asetusta olisi tarkistettava asianmukaisina ajankohtina sen mukaan, miten kyseiset suuririskiset kolmannet maat ovat edistyneet rahanpesun ja terrorismin torjuntajärjestelmissään olevien strategisten puutteiden poistamisessa. Komission olisi otettava arvioinneissaan huomioon kansainvälisiltä järjestöiltä ja arvovaltaisilta tahoilta, kuten rahanpesun ja terrorismin rahoittamisen vastaiselta toimintaryhmältä (FATF), saadut uudet tiedot.
            
            
               3)Kun otetaan huomioon kansainvälisen rahoitusjärjestelmän pitkälle menevä yhdentyminen, markkinatoimijoiden läheiset yhteydet, EU:hun suuntautuvien ja EU:sta lähtevien rajat ylittävien liiketoimien suuri määrä sekä markkinoiden avoimuuden aste, on syytä katsoa, että rahanpesun ja terrorismin rahoituksen torjuntaan liittyvä uhka, joka kohdistuu kansainväliseen rahoitusjärjestelmään, on uhka myös unionin rahoitusjärjestelmälle.
            
            
               4)Direktiivissä (EU) 2015/849 vahvistettujen kriteerien mukaisesti komissio ottaa direktiivin 9 artiklan 4 kohtaa noudattaen huomioon saatavilla olevat viimeaikaiset tiedot, erityisesti FATF:n viimeaikaiset julkilausumat, FATF:n luettelon tarkemmin seurattavista lainkäyttöalueista (Jurisdictions under Increased Monitoring) ja sen alaisuudessa toimivan kansainvälisen yhteistyön tarkasteluryhmän raportit, joissa käsitellään yksittäisten kolmansien maiden aiheuttamia riskejä. 
            
            
               5)Burkina Faso antoi helmikuussa 2021 korkean tason poliittisen sitoumuksen tehdä yhteistyötä FATF:n ja Länsi-Afrikan alueen hallitustenvälisen rahanpesun vastaisen ryhmän (GIABA) kanssa rahanpesun ja terrorismin rahoituksen torjuntajärjestelmänsä vaikuttavuuden vahvistamiseksi. Sen jälkeen kun Burkina Faso sai keskinäisen arviointikertomuksensa valmiiksi vuonna 2019, se on edistynyt useissa keskinäisessä arviointikertomuksessa annettujen suositusten mukaisissa toimissaan, joilla pyritään parantamaan teknistä vaatimustenmukaisuutta ja vaikuttavuutta, muun muassa hyväksymällä kansallisen rahanpesun ja terrorismin rahoituksen torjuntastrategian joulukuussa 2020. Burkina Faso pyrkii toteuttamaan toimintasuunnitelmansa muun muassa seuraavin keinoin: 1) hyväksymällä ja toteuttamalla kansalliseen strategiaan sisältyvien toimien seurantamekanismit; 2) pyytämällä keskinäistä oikeusapua ja muita kansainvälisen yhteistyön muotoja riskiprofiilinsa mukaisesti; 3) vahvistamalla kaikkien rahanpesun ja terrorismin rahoituksen torjuntaa käsittelevien valvontaviranomaisten resursseja ja soveltamalla riskiperusteista valvontaa rahoituslaitoksiin ja nimettyihin rahoitusalan ulkopuolisiin yrityksiin ja ammatinharjoittajiin; 4) ylläpitämällä kattavia ja ajantasaisia perustietoja ja tosiasiallisia omistajia ja edunsaajia koskevia tietoja sekä vahvistamalla avoimuusvelvoitteiden rikkomisesta määrättäviä seuraamuksia koskevaa järjestelmää; 5) lisäämällä epäilyttäviä liiketoimia koskevien ilmoitusten moninaisuutta; 6) parantamalla rahanpesun selvittelykeskusten henkilöresursseja lisäämällä työhönottoa, koulutusta ja määrärahoja; 7) järjestämällä koulutusta lainvalvontaviranomaisille, syyttäjille ja muille asiaankuuluville viranomaisille; 8) osoittamalla, että viranomaiset pyrkivät menetetyksi tuomitsemiseen politiikkatavoitteena; 9) parantamalla terrorismin rahoituksen torjuntaan osallistuvien lainvalvontaviranomaisten ja syyttäjäviranomaisten valmiuksia ja niille annettavaa tukea terrorismin rahoitusta koskevan kansallisen strategian mukaisesti; ja 10) panemalla täytäntöön terrorismin rahoitusta ja joukkotuhoaseiden leviämisen rahoitusta koskevan tehoavan ja kohdennetun talouspakotejärjestelmän sekä voittoa tavoittelemattomien järjestöjen riskiperusteisen seurannan ja valvonnan. Tämän perusteella Burkina Fason olisi katsottava olevan maa, jolla on direktiivin (EU) 2015/849 9 artiklassa tarkoitettuja strategisia puutteita rahanpesun ja terrorismin rahoituksen torjuntajärjestelmässään.
            
            
               6)Caymansaaret antoi helmikuussa 2021 korkean tason poliittisen sitoumuksen tehdä yhteistyötä FATF:n ja Karibian alueen rahanpesunvastaisen toimintaryhmän (CFATF) kanssa rahanpesun ja terrorismin rahoituksen torjuntajärjestelmänsä vahvistamiseksi. Caymansaarten olisi jatkettava toimintasuunnitelmansa toteuttamista strategisten puutteidensa korjaamiseksi muun muassa seuraavin keinoin: 1) määräämällä riittäviä ja tehokkaita seuraamuksia tapauksissa, joissa asianomaiset osapuolet (myös oikeushenkilöt) eivät toimita tarkkoja, riittäviä ja ajantasaisia tietoja tosiasiallisista omistajista ja edunsaajista vaatimusten mukaisesti; ja 2) osoittamalla, että se nostaa syytteitä kaikentyyppisistä rahanpesutapauksista lainkäyttöalueen riskiprofiilin mukaisesti ja että tällaiset syytetoimet johtavat varoittavien, tehokkaiden ja oikeasuhteisten seuraamusten soveltamiseen. Tämän perusteella Caymansaarten olisi katsottava olevan maa, jolla on direktiivin (EU) 2015/849 9 artiklassa tarkoitettuja strategisia puutteita rahanpesun ja terrorismin rahoituksen torjuntajärjestelmässään.
            
            
               7)Haiti antoi kesäkuussa 2021 korkean tason poliittisen sitoumuksen tehdä yhteistyötä FATF:n ja CFATF:n kanssa rahanpesun ja terrorismin rahoituksen torjuntajärjestelmänsä vahvistamiseksi. Haiti pyrkii toteuttamaan toimintasuunnitelmansa muun muassa seuraavin keinoin: 1) kehittämällä rahanpesun ja terrorismin rahoituksen riskinarviointiprosessiaan ja levittämällä tietoa havainnoistaan; 2) helpottamalla tiedonvaihtoa asiaankuuluvien ulkomaisten vastapuolten kanssa; 3) korjaamalla lainsäädäntö- ja sääntelykehyksensä tekniset puutteet, jotka haittaavat rahanpesun ja terrorismin rahoituksen torjuntaa koskevien ehkäisevien toimenpiteiden toteuttamista, ja toteuttamalla riskiperusteista rahanpesun ja terrorismin rahoituksen torjunnan valvontaa kaikkien sellaisten rahoituslaitosten ja nimettyjen rahoitusalan ulkopuolisten yritysten ja ammatinharjoittajien osalta, joiden kohdalla rahanpesun ja terrorismin rahoituksen riskiä pidetään suurempana; 4) varmistamalla, että perustiedot ja tosiasiallisia omistajia ja edunsaajia koskevat tiedot säilytetään ja että ne ovat saatavilla oikea-aikaisesti; 5) varmistamalla, että toimivaltaiset viranomaiset hyödyntävät rahanpesun selvittelytietoa ja muuta asiaankuuluvaa tietoa rahanpesun ja terrorismin rahoituksen torjunnassa paremmin; 6) korjaamalla rahanpesurikoksiin liittyvät tekniset puutteensa ja osoittamalla, että viranomaiset tunnistavat, tutkivat ja asettavat syytteeseen rahanpesutapauksia Haitin riskiprofiilin mukaisesti; 7) osoittamalla, että rikoksen tuottaman hyödyn tunnistaminen, jäljittäminen ja takaisinperintä ovat lisääntyneet; 8) korjaamalla terrorismin rahoitusrikoksiin liittyvät ja kohdennettuihin talouspakotteisiin liittyvät tekniset puutteensa; 9) toteuttamalla asianmukaista riskiperusteista seurantaa sellaisten voittoa tavoittelemattomien järjestöjen osalta, jotka ovat alttiita terrorismin rahoituksen hyväksikäytölle, häiritsemättä tai hillitsemättä voittoa tavoittelematonta laillista toimintaa. Tämän perusteella Haitin olisi katsottava olevan maa, jolla on direktiivin (EU) 2015/849 9 artiklassa tarkoitettuja strategisia puutteita rahanpesun ja terrorismin rahoituksen torjuntajärjestelmässään.
            
            
               8)Jordania antoi lokakuussa 2021 korkean tason poliittisen sitoumuksen tehdä yhteistyötä FATF:n ja Lähi-idän ja Pohjois-Afrikan rahanpesunvastaisen ryhmän (MENAFATF) kanssa rahanpesun ja terrorismin rahoituksen torjuntajärjestelmänsä vaikuttavuuden vahvistamiseksi. Sen jälkeen, kun Jordanian keskinäinen arviointikertomus marraskuussa 2019 hyväksyttiin, se on edistynyt useissa arviointikertomuksessa suositelluissa toimissa järjestelmänsä parantamiseksi, muun muassa saattamalla päätökseen kansallisen riskinarviointinsa. Jordania pyrkii toteuttamaan FATF:n toimintasuunnitelman seuraavin keinoin: 1) saattamalla päätöksen voittoa tavoittelemattomia järjestöjä, oikeushenkilöitä ja virtuaalivaroja koskevat rahanpesun ja terrorismin rahoituksen riskinarvioinnit ja levittämällä niistä tietoa; 2) parantamalla riskiperusteista valvontaa ja määräämällä tehokkaita, oikeasuhteisia ja varoittavia seuraamuksia säännösten noudattamatta jättämisestä; 3) toteuttamalla nimettyjä rahoitusalan ulkopuolisia yrityksiä ja ammatinharjoittajia koskevia koulutus- ja valistusohjelmia, joissa käsitellään niiden rahanpesun ja terrorismin rahoituksen torjuntaa koskevia velvoitteita, erityisesti epäilyttävien liiketoimien ilmoittamisen osalta; 4) ylläpitämällä kattavia ja ajantasaisia perustietoja ja tosiasiallisia omistajia ja edunsaajia koskevia tietoja oikeushenkilöistä ja oikeudellisista järjestelyistä; 5) toteuttamalla esirikosten osalta rahanpesun tutkinta- ja syytetoimia, myös rinnakkaisen talousrikostutkinnan avulla, kansallisessa riskinarvioinnissa todetun riskin mukaisesti; 6) luomalla oikeudellinen velvoite takavarikoida rahanpesurikoksissa käytetyt tai käytettäviksi tarkoitetut rikoksentekovälineet; 7) laatimalla ja panemalla täytäntöön oikeudellisen ja institutionaalisen kehyksen kohdennetuille talouspakotteille; ja 8) laatimalla ja toteuttamalla riskiperusteisen lähestymistavan voittoa tavoittelemattomien järjestöjen valvontaa varten, jotta estetään niiden väärinkäyttö terrorismin rahoittamistarkoituksessa. Tämän perusteella Jordanian olisi katsottava olevan maa, jolla on direktiivin (EU) 2015/849 9 artiklassa tarkoitettuja strategisia puutteita rahanpesun ja terrorismin rahoituksen torjuntajärjestelmässään.
            
            
               9)Mali antoi lokakuussa 2021 korkean tason poliittisen sitoumuksen tehdä yhteistyötä FATF:n ja Länsi-Afrikan alueen hallitustenvälisen rahanpesun vastaisen ryhmän (GIABA) kanssa rahanpesun ja terrorismin rahoituksen torjuntajärjestelmänsä vaikuttavuuden vahvistamiseksi. Sen jälkeen, kun Malin keskinäinen arviointikertomus marraskuussa 2019 hyväksyttiin, se on edistynyt useissa arviointikertomuksessa suositelluissa toimissa järjestelmänsä parantamiseksi, muun muassa hyväksymällä kansallisen riskinarviointinsa. Mali pyrkii toteuttamaan FATF:n toimintasuunnitelman seuraavin keinoin: 1) levittämällä kansallisen riskinarviointinsa tuloksia kaikille asiaankuuluville sidosryhmille muun muassa toteuttamalla valistustoimia aloilla, joilla riskit ovat suurimmat; 2) laatimalla riskiperusteinen lähestymistapa ja alkamalla käyttää sitä kaikkien rahoituslaitosten ja suurempiriskisiin nimettyihin rahoitusalan ulkopuolisiin yrityksiin ja ammatinharjoittajiin kohdistuvassa rahanpesun ja terrorismin rahoituksen torjunnan valvonnassa ja osoittamalla, että säännösten noudattamatta jättämisestä määrätään tehokkaita, oikeasuhteisia ja varoittavia seuraamuksia; 3) tekemällä kattavan arvioinnin kaikentyyppisiin oikeushenkilöihin liittyvistä rahanpesun ja terrorismin rahoituksen riskeistä; 4) lisäämällä rahanpesun selvittelykeskusten ja lainvalvontaviranomaisten valmiuksia ja parantamalla niiden yhteistyötä rahanpesun selvittelytiedon käytössä; 5) varmistamalla, että asianomaiset toimivaltaiset viranomaiset osallistuvat rahanpesun tutkintaan ja syytteeseenpanoon; 6) vahvistamalla terrorismin rahoitustapausten tutkinnasta ja syytteeseenpanosta vastaavien asiaankuuluvien viranomaisten valmiuksia; 7) luomalla oikeudellisen kehyksen ja menettelyt kohdennettujen talouspakotteiden täytäntöönpanoa varten; ja 8) toteuttamalla riskiperusteisen lähestymistavan voittoa tavoittelemattomien järjestöjen valvontaa varten, jotta estetään niiden väärinkäyttö terrorismin rahoittamistarkoituksessa. Tämän perusteella Malin olisi katsottava olevan maa, jolla on direktiivin (EU) 2015/849 9 artiklassa tarkoitettuja strategisia puutteita rahanpesun ja terrorismin rahoituksen torjuntajärjestelmässään.
            
            
               10)Marokko antoi helmikuussa 2021 korkean tason poliittisen sitoumuksen tehdä yhteistyötä FATF:n ja MENAFATF:n kanssa rahanpesun ja terrorismin rahoituksen torjuntajärjestelmänsä vaikuttavuuden vahvistamiseksi. Marokko on ryhtynyt toimiin rahanpesun ja terrorismin rahoituksen torjuntajärjestelmänsä parantamiseksi muun muassa antamalla rahanpesun selvittelykeskukselle taloudellisia ja henkilöresursseja analyyttisten valmiuksien parantamiseksi, jotta se voi hoitaa ydintehtävänsä eli operatiivisen ja strategisen analysoinnin. Marokon olisi jatkettava toimintasuunnitelmansa toteuttamista strategisten puutteidensa korjaamiseksi muun muassa seuraavin keinoin: 1) parantamalla riskiperusteista valvontaa ja toteuttamalla korjaavia toimia sekä soveltamalla tehokkaita, oikeasuhteisia ja varoittavia seuraamuksia säännösten noudattamatta jättämiseen; 2) varmistamalla, että tosiasiallisia omistajia ja edunsaajia koskevat tiedot, mukaan lukien oikeushenkilöitä ja ulkomaisia oikeudellisia järjestelyjä koskevat tiedot, ovat riittäviä, tarkkoja ja todennettuja; 3) lisäämällä epäilyttäviä liiketoimia koskevien ilmoitusten moninaisuutta; 4) asettamalla etusijalle kaikentyyppisen rahanpesun tunnistamisen, tutkinnan ja syytteeseenpanon maan riskiprofiilin mukaisesti; ja 5) seuraamalla ja valvomalla tuloksellisesti, että rahoituslaitokset ja rahoitusalan ulkopuoliset yritykset ja ammatinharjoittajat noudattavat kohdennettuja talouspakotteita koskevia velvoitteita. Tämän perusteella Marokon olisi katsottava olevan maa, jolla on direktiivin (EU) 2015/849 9 artiklassa tarkoitettuja strategisia puutteita rahanpesun ja terrorismin rahoituksen torjuntajärjestelmässään.
            
            
               11)Filippiinit antoi kesäkuussa 2021 korkean tason poliittisen sitoumuksen tehdä yhteistyötä FATF:n ja Aasian/Tyynenmeren rahanpesunvastaisen ryhmän (APG) kanssa rahanpesun ja terrorismin rahoituksen torjuntajärjestelmänsä vahvistamiseksi. Sen jälkeen Filippiinit on ryhtynyt toimiin parantaakseen rahanpesun ja terrorismin rahoituksen torjuntajärjestelmäänsä laatimalla ja panemalla täytäntöön ohjeita, jotka koskevat luettelosta poistamista ja jäädytettyjen varojen vapauttamista joukkotuhoaseiden levittämisen rahoituksen liittyvien kohdennettujen talouspakotteiden osalta. Filippiinit pyrkii toteuttamaan toimintasuunnitelmansa muun muassa seuraavin keinoin: 1) osoittamalla, että nimettyjä rahoitusalan ulkopuolisia yrityksiä ja ammatinharjoittajia valvotaan tuloksellisesti riskiperusteisesti; 2) osoittamalla, että valvojat käyttävät rahanpesun ja terrorismin rahoituksen torjunta koskevia valvontatoimenpiteitä kasinomatkanjärjestäjiin liittyvien riskien lieventämiseksi; 3) panemalla täytäntöön rahansiirtopalvelujen uudet rekisteröintivaatimukset ja soveltamalla seuraamuksia rekisteröimättömiin ja laittomiin rahalähetysten välittäjiin; 4) parantamalla ja virtaviivaistamalla lainvalvontaviranomaisten pääsyä omistajia ja edunsaajia koskeviin tietoihin ja toteutetaan toimia sen varmistamiseksi, että omistajia ja edunsaajia koskevat tiedot ovat paikkansapitäviä ja ajantasaisia; 5) osoittamalla rahanpesun selvittelytiedon käytön ja rahanpesun tutkinta- ja syytetoimien lisääntyneen riskiä vastaavasti; 6) osoittamalla, että terrorismin rahoitustapausten tunnistaminen, tutkinta ja syytteeseenpano ovat lisääntyneet; 7) osoittamalla, että voittoa tavoittelemattomien järjestöjen (myös rekisteröimättömien sellaisten) osalta toteutetaan asianmukaisia toimenpiteitä puuttumatta voittoa tavoittelemattomien järjestöjen lailliseen toimintaan; ja 8) parantamalla kohdennettuja talouspakotteita koskevan kehyksen vaikuttavuutta sekä terrorismin rahoituksen että joukkotuhoaseiden leviämisen rahoituksen osalta. Tämän perusteella Filippiinien olisi katsottava olevan maa, jolla on direktiivin (EU) 2015/849 9 artiklassa tarkoitettuja strategisia puutteita rahanpesun ja terrorismin rahoituksen torjuntajärjestelmässään.
            
            
               12)Senegal antoi helmikuussa 2021 korkean tason poliittisen sitoumuksen tehdä yhteistyötä FATF:n ja Länsi-Afrikan alueen hallitustenvälisen rahanpesun vastaisen ryhmän (GIABA) kanssa rahanpesun ja terrorismin rahoituksen torjuntajärjestelmänsä vaikuttavuuden vahvistamiseksi. Senegalin olisi jatkettava toimintasuunnitelmansa toteuttamista strategisten puutteidensa korjaamiseksi muun muassa seuraavin keinoin: 1) varmistamalla rahanpesun ja terrorismin rahoituksen riskien (erityisesti nimettyihin rahoitusalan ulkopuolisiin yrityksiin ja ammatinharjoittajiin liittyvien riskien) johdonmukaisen ymmärtämisen asiaankuuluvien viranomaisten keskuudessa koulutuksen ja tiedotuksen avulla; 2) pyytämällä keskinäistä oikeusapua ja muita kansainvälisen yhteistyön muotoja riskiprofiilinsa mukaisesti; 3) varmistamalla, että rahoituslaitokset ja nimetyt rahoitusalan ulkopuoliset yritykset ja ammatinharjoittajat ovat riittävän ja tuloksellisen valvonnan alaisia; 4) päivittämällä ja ylläpitämällä kattavia perustietoja ja tosiasiallisia omistajia ja edunsaajia koskevia tietoja oikeushenkilöistä ja oikeudellisista järjestelyistä ja vahvistamalla avoimuusvelvoitteiden rikkomisesta määrättäviä seuraamuksia koskevaa järjestelmää; 5) jatkamalla rahanpesun selvittelykeskuksen henkilöresurssien lisäämistä sen varmistamiseksi, että sillä on tulokselliset operatiiviset analyysivalmiudet; 6) osoittamalla, että toimia, joilla pyritään vahvistamaan havaitsemismekanismeja ja valmiuksia suorittaa rahanpesurikoksia ja rahanpesun esirikoksia koskevia tutkinta- ja syytetoimia, toteutetaan johdonmukaisesti Senegalin riskiprofiilin mukaisesti; 7) laatimalla kattavat ja standardoidut toimintaperiaatteet ja menettelyt rikoksen tuottaman hyödyn ja rikoksentekovälineiden tunnistamiseksi, jäljittämiseksi, takavarikoimiseksi ja menetetyksi tuomitsemiseksi Senegalin riskiprofiilin mukaisesti; 8) vahvistamalla viranomaisten ymmärrystä terrorismin rahoituksen riskeistä sekä parantamalla terrorismin rahoituksen torjuntaan osallistuvien lainvalvontaviranomaisten ja syyttäjäviranomaisten valmiuksia ja tukemalla niitä terrorismin rahoituksen torjuntaa koskevan vuoden 2019 kansallisen strategian mukaisesti; ja 9) panemalla täytäntöön terrorismin rahoitusta ja joukkotuhoaseiden leviämisen rahoitusta koskevan tehoavan kohdennetun talouspakotejärjestelmän sekä voittoa tavoittelemattomien järjestöjen riskiperusteisen seurannan ja valvonnan. Tämän perusteella Senegalin olisi katsottava olevan maa, jolla on direktiivin (EU) 2015/849 9 artiklassa tarkoitettuja strategisia puutteita rahanpesun ja terrorismin rahoituksen torjuntajärjestelmässään. 
            
            
               13)Etelä-Sudan antoi kesäkuussa 2021 korkean tason poliittisen sitoumuksen tehdä yhteistyötä FATF:n kanssa rahanpesun ja terrorismin rahoituksen torjuntajärjestelmänsä vahvistamiseksi. Etelä-Sudan pyrkii toteuttamaan toimintasuunnitelmansa muun muassa seuraavin keinoin: 1) hakemalla itäisen ja eteläisen Afrikan rahanpesunvastaisen ryhmän (ESAAMLG) jäsenyyttä ja sitoutumalla ESAAMLG: tai muun arviointielimen suorittamaan keskinäiseen arviointiin; 2) toteuttamalla rahanpesun ja terrorismin rahoituksen torjuntaa koskevan lain (2012) kattava uudelleentarkastelu kansainvälisten kumppaneiden tuella, tekninen apu mukaan lukien, FATF:n normien noudattamiseksi; 3) nimeämällä rahanpesun ja terrorismin rahoituksen kansallisten riskinarviointien koordinoinnista vastaava viranomainen/viranomaiset; 4) tulemalla vuoden 1988 Wienin yleissopimuksen, vuoden 2000 Palermon yleissopimuksen ja terrorismin rahoituksen torjumista koskevan vuoden 1999 yleissopimuksen osapuoleksi ja panemalla nämä sopimukset täytäntöön; 5) järjestämällä toimivaltaisten viranomaisten rakenne sopivaksi ja antamalla niille valmiudet toteuttaa riskiperusteista lähestymistapaa rahoituslaitoksiin kohdistuvassa rahanpesun ja terrorismin rahoituksen torjunnassa; 6) kehittämällä kattavan oikeudellisen kehyksen oikeushenkilöiden tosiasiallisia omistajia ja edunsaajia koskevien tietojen keräämiseksi ja niiden oikeellisuuden todentamiseksi; 7) saattamalla täysin toimivan ja riippumattoman rahanpesun selvittelykeskuksen toimintavalmiuteen; 8) laatimalla ja panemalla täytäntöön oikeudellisen ja institutionaalisen kehyksen kohdennettujen talouspakotteiden täytäntöönpanemiseksi terrorismin ja joukkotuhoaseiden leviämisen rahoitusta koskevien Yhdistyneiden kansakuntien turvallisuusneuvoston päätöslauselmien mukaisesti; ja (9) aloittamalla kohdennetun riskiperusteisen valvonnan/seurannan aloittaminen sellaisten voittoa tavoittelemattomien järjestöjen osalta, jotka ovat alttiina terrorismin rahoituksen väärinkäytön riskille. Tämän perusteella Etelä-Sudanin olisi katsottava olevan maa, jolla on direktiivin (EU) 2015/849 9 artiklassa tarkoitettuja strategisia puutteita rahanpesun ja terrorismin rahoituksen torjuntajärjestelmässään.
            
            
               14)Viimeisimpien asian kannalta merkityksellisten tietojen perusteella komissio päätyi analyysissään siihen, että Burkina Faso, Caymansaaret, Haiti, Jordania, Mali, Marokko, Filippiinit, Senegal ja Etelä-Sudan olisi direktiivin (EU) 2015/849 9 artiklassa vahvistettujen kriteerien mukaisesti katsottava kolmansiksi maiksi, joiden rahanpesun ja terrorismin rahoituksen torjuntajärjestelmässä olevat strategiset puutteet ovat merkittävä uhka unionin rahoitusjärjestelmälle. Voidaan todeta, että nämä maat ovat antaneet kirjalliset korkean tason poliittiset sitoumukset havaittujen puutteiden korjaamisesta, ja ne ovat laatineet FATF:n kanssa toimintasuunnitelmat.
            
            
               15)On erittäin tärkeää, että komissio seuraa jatkuvasti kolmansia maita ja arvioi niiden oikeudellisten ja institutionaalisten kehysten kehitystä, toimivaltaisten viranomaisten valtuuksia ja menettelyjä sekä niiden rahanpesun ja terrorismin rahoituksen torjuntajärjestelmien tuloksellisuutta, jotta se voi saattaa ajan tasalle delegoidun asetuksen (EU) 2016/1675 liitteen.
            
            
               16)Komissio on sitoutunut antamaan tarvittaessa teknistä apua delegoidun asetuksen (EU) 2016/1675 liitteessä mainituille kolmansille maille auttaakseen niitä korjaamaan yksilöidyt strategiset puutteet.
            
            
               17)Komissio on tarkastellut edistymistä niiden asetuksessa (EU) 2016/1675 lueteltujen maiden strategisten puutteiden korjaamisessa, jotka FATF on poistanut luettelosta kesä- tai lokakuussa 2021 tai joita komissio on tarkastellut uudelleen suuririskisten kolmansien maiden tunnistamista koskevan tarkistetun menetelmänsä mukaisesti direktiivin (EU) 2015/849, sellaisena kuin se on muutettuna direktiivillä (EU) 2018/843, uusien vaatimusten perusteella. Komissio on saattanut päätökseen Bahaman, Botswanan, Ghanan, Irakin ja Mauritiuksen edistymistä koskevan tarkastelun.
            
            
               18)Komission arvioinnissa todettiin, että Bahama on korjannut rahanpesun ja terrorismin rahoituksen torjuntajärjestelmänsä strategiset puutteet, jotka komissio on havainnut suuririskisten kolmansien maiden tunnistamisessa käyttämänsä menetelmän mukaisesti. Bahama on hiljattain toteuttanut useita toimenpiteitä vahvistaakseen rahanpesun ja terrorismin rahoituksen torjuntakehystään ja erityisesti tosiasiallista omistajuutta koskevan järjestelmänsä läpinäkyvyyttä koskevia näkökohtia. Näillä toimenpiteillä täytetään komission asettamat lisävertailuarvot. Komissio jatkaa yhteistyötä FATF:n ja CFATF:n kanssa Bahaman rahanpesun ja terrorismin rahoituksen torjuntajärjestelmän kehityksen seuraamiseksi.
            
         
         
            
               19)Komission arvioinnissa todettiin, että Irak on edistynyt riittävästi rahanpesun ja terrorismin rahoituksen torjuntajärjestelmänsä niiden strategisten puutteiden korjaamisessa, jotka komissio on havainnut suuririskisten kolmansien maiden tunnistamisessa käyttämänsä menetelmän mukaisesti. Irak on hiljattain toteuttanut useita toimenpiteitä vahvistaakseen rahanpesun ja terrorismin rahoituksen torjuntakehystään. Näillä toimenpiteillä puututaan komission alustavassa arvioinnissaan havaitsemiin huolenaiheisiin. Komissio jatkaa yhteistyötä FATF:n ja MENAFATF:n kanssa Irakin rahanpesun ja terrorismin rahoituksen torjuntajärjestelmän kehityksen seuraamiseksi.
            
            
               20)FATF on pannut tyytyväisenä merkille Botswanan, Ghanan ja Mauritiuksen merkittävän edistymisen rahanpesun ja terrorismin rahoituksen torjuntajärjestelmänsä parantamisessa ja totesi, että Botswana, Ghana ja Mauritius ovat luoneet lainsäädäntö- ja sääntelykehyksen täyttääkseen toimintasuunnitelmissaan esitetyt sitoumukset, jotka koskevat FATF:n havaitsemia strategisia puutteita. Botswana, Ghana ja Mauritius eivät näin ollen enää kuulu FATF:n seurantaprosessin piiriin rahanpesun ja terrorismin rahoituksen torjuntasääntöjen noudattamisen valvontaa koskevan käynnissä olevan maailmanlaajuisen prosessin puitteissa. Botswana, Ghana ja Mauritius jatkavat yhteistyötä FATF:n kaltaisten alueellisten elinten kanssa parantaakseen edelleen rahanpesun ja terrorismin rahoituksen torjuntajärjestelmäänsä.
            
            
               21)Komission analyysissä todettiin, että Bahamalla, Botswanalla, Ghanalla, Irakilla ja Mauritiuksella ei saatavilla olevien tietojen perusteella ole enää strategisia puutteita rahanpesun ja terrorismin rahoituksen torjuntajärjestelmässään. Bahama, Botswana, Ghana, Irak ja Mauritius ovat vahvistaneet rahanpesun ja terrorismin rahoituksen torjuntajärjestelmänsä vaikuttavuutta ja korjanneet niihin liittyviä teknisiä puutteita täyttääkseen toimintasuunnitelmassaan esitetyt sitoumukset, jotka koskevat FATF:n havaitsemia strategisia puutteita ja komission asettamia lisävertailuarvoja tai alustavia huolenaiheita.
            
            
               22)Sen vuoksi delegoitua asetusta (EU) 2016/1675 olisi muutettava,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Lisätään delegoidun asetuksen (EU) 2016/1675 liitteessä olevan I kohdan ”Suuririskiset kolmannet maat, jotka ovat antaneet kirjallisen korkean tason poliittisen sitoumuksen korjata havaitut puutteet ja laatineet toimintasuunnitelman FATF:n kanssa” taulukkoon seuraavat rivit:
            
            
                     
                        Burkina Faso
                     
                  
               
                     
                        Caymansaaret
                     
                  
               
                     
                        Haiti
                     
                  
               
                     
                        Jordania
                     
                  
               
                     
                        Mali
                     
                  
               
                     
                        ·Marokko
                     
                  
               
                     
                        ·Filippiinit
                     
                  
               
                     
                        ·Senegal
                     
                  
               
                     
                        ·Etelä-Sudan
                     
                  
               
               2 artikla
            
            
               Poistetaan delegoidun asetuksen (EU) 2016/1675 liitteessä olevan I kohdan ”Suuririskiset kolmannet maat, jotka ovat antaneet kirjallisen korkean tason poliittisen sitoumuksen korjata havaitut puutteet ja laatineet toimintasuunnitelman FATF:n kanssa” taulukosta seuraavat rivit:
            
            
                     
                        Bahama
                     
                  
               
                     
                        Botswana
                     
                  
               
                     
                        Ghana
                     
                  
               
                     
                        Irak
                     
                  
               
                     
                        Mauritius
                     
                  
               
               3 artikla
            
            
               Korvataan delegoidun asetuksen (EU) 2016/1675 liitteessä olevan I kohdan ”Suuririskiset kolmannet maat, jotka ovat antaneet kirjallisen korkean tason poliittisen sitoumuksen korjata havaitut puutteet ja laatineet toimintasuunnitelman FATF:n kanssa” taulukko seuraavalla taulukolla:
            
            
                     
                        Nro
                     
                  
                  
                     
                        Suuririskinen kolmas maa
                     
                  
               
                     
                        1
                     
                  
                  
                     
                        Afganistan
                     
                  
               
                     
                        2
                     
                  
                  
                     
                        Barbaros
                     
                  
               
                     
                        3
                     
                  
                  
                     
                        Burkina Faso
                     
                  
               
                     
                        4
                     
                  
                  
                     
                        Kambodža
                     
                  
               
                     
                        5
                     
                  
                  
                     
                        Caymansaaret
                     
                  
               
                     
                        6
                     
                  
                  
                     
                        Haiti
                     
                  
               
                     
                        7
                     
                  
                  
                     
                        Jamaika
                     
                  
               
                     
                        8
                     
                  
                  
                     
                        Jordania
                     
                  
               
                     
                        9
                     
                  
                  
                     
                        Mali
                     
                  
               
                     
                        10
                     
                  
                  
                     
                        Marokko
                     
                  
               
                     
                        11
                     
                  
                  
                     
                        Myanmar
                     
                  
               
                     
                        12
                     
                  
                  
                     
                        Nicaragua
                     
                  
               
                     
                        13
                     
                  
                  
                     
                        Pakistan
                     
                  
               
                     
                        14
                     
                  
                  
                     
                        Panama
                     
                  
               
                     
                        15
                     
                  
                  
                     
                        Filippiinit
                     
                  
               
                     
                        16
                     
                  
                  
                     
                        Senegal
                     
                  
               
                     
                        17
                     
                  
                  
                     
                        Etelä-Sudan
                     
                  
               
                     
                        18
                     
                  
                  
                     
                        Syyria
                     
                  
               
                     
                        19
                     
                  
                  
                     
                        Trinidad ja Tobago
                     
                  
               
                     
                        20
                     
                  
                  
                     
                        Uganda
                     
                  
               
                     
                        21
                     
                  
                  
                     
                        Vanuatu
                     
                  
               
                     
                        22
                     
                  
                  
                     
                        Jemen
                     
                  
               
                     
                        23
                     
                  
                  
                     
                        Zimbabwe
                     
                  
               
               4 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 7.1.2022
            
            
               
                     Komission puolesta
               
               
                     Mairead McGUINNESS
                     Komission jäsen
               
            
         
         
            
                  
                     (1)
                  
                        Komission yksiköiden valmisteluasiakirja ”Methodology for identifying high-risk third countries under Directive (EU) 2015/849”, SWD(2020) 99. 
               
               
                  
                     (2)
                  
                        Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018). 
               
               
                  
                     (3)
                  
                        EUVL L 141, 5.6.2015, s. 73.
               
               
                  
                     (4)
                  
                        Komission delegoitu asetus (EU) 2016/1675, annettu 14 päivänä heinäkuuta 2016, Euroopan parlamentin ja neuvoston direktiivin (EU) 2015/849 täydentämisestä yksilöimällä suuririskiset kolmannet maat, joilla on strategisia puutteita (EUVL L 254, 20.9.2016, s. 1).